Departamentinė žandarmerija

Departamentinė žandarmerija () − Prancūzijos nacionalinės žandarmerijos šaka, atliekanti teritorinės policijos funkcijas. Departamentinė žandarmerija nuolat bendrauja su gyventojais ir atlieka vietinės policijos funkcijas visoje kaimiškoje Prancūzijos teritorijoje bei mažuose miestuose.

Departamentinė žandarmerija kartais vadinama „Baltąja“ () pagal sidabraspalvius (ar baltus) padalinių ir laipsnių skiriamuosius ženklus (judriosios žandarmerijos analogiški skiriamieji ženklai yra auksaspalviai). Prancūzijoje balti skiriamieji ženklai tradiciškai rodo raituosius dalinius, o žandarmerija kaip tik ir išsivystė iš kavalerijos pajėgų.

Teritorinis departamentinės žandarmerijos suskirstymas pagrįstas teritoriniu Prancūzijos suskirstymu, ypač pagal Prancūzijos departamentus. Pagal tai ši žandarmerijos šaka ir pavadinta.

 Daliniai 
Departamentinė žandarmerija suskirstyta į:
 regionus (atitinka Prancūzijos gynybos zonas; vadovauja generolai),
 šie suskirstyti į legionus (vienas legionas kiekviename iš 22 metropolinių Prancūzijos administracinių regionų; vadovauja pulkininkai),
 šie sudalinti į grupuotes (groupements; po vieną grupuotę kiekviename iš 100 Prancūzijos departamentų),
 šie suskirstyti į kuopas (compagnies; po vieną kiekvienoje iš 342 apskričių (arrondissement).

 Legionai 
Departamentinės žandarmerijos legiono vadas pulkininkas vadovauja visoms departamentinės žandarmerijos grupuotėms regione bei regione dislokuotiems judriosios žandarmerijos padaliniams. Jam pavaldūs ir vienas arba keli tyrimų skyriai. Regione paprastai būna ir respublikinės gvardijos padalinys.

Legiono vadas palaiko ryšius su regiono prefektu, kuris yra legalusis valstybės atstovas administraciniame regione. Užduotims vykdyti legiono vadas turi štabą ir įvairias tarnybas bei dalinius bei padalinius:
 teritorines grupuotes (groupements), į kurių sudėtį įeina kuopos ir brigados,
 stebėjimo padalinius (stebėjimo ir intervencijos būrius),
 tyrimų padalinius (tyrimų skyrius ir tyrimų brigadas),
 greitkelių saugumo dalinius ir padalinius (eskadronus, būrius ir brigadas).

Legiono štabą sudaro:
 žmogiškųjų išteklių biuras,
 organizacinio vertinimo ir valdymo biuras,
 telekomunikacijos ir duomenų apdorojimo skyrius,
 vadovavimo skyrius,
 logistikos tarnyba,
 sveikatos apsaugos tarnyba,
 verbavimo ir informavimo centras.

Šiuo metu departamentinė žandarmerija turi 22 legionus − po vieną kiekviename Prancūzijos administraciniame regione.

Po 2005 m. liepos 1 d. reformos legionai pervadinti į area.

 Padaliniai 
Pagrindinis departamentinės žandarmerijos padalinys yra skyriaus ar būrio dydžio brigada (). Brigados yra žandarmerijos kuopų padaliniai. Brigadas paprastai turi kantonai. Smulkios brigados (po 4−6 žandarus), atsakingos už gretimas teritorijas, gali būti jungiamos į stambesnius padalinius. Kiekviena brigada atsakinga už tvarkos priežiūrą vienoje ar keliose komunose, tiek naktį, tiek dieną, bei interesantų priėmimą. Žandarai priima skundus, vykdo administracinius ir teisinius tyrimus, atsako į skubios pagalbos skambučius. Apskrities brigados sudaro kuopą. Iš viso yra apie 3 600 brigadų.

 Specialieji padaliniai 
Be brigadų departamentinė žandarmerija turi ir specializuotų padalinių specifinėms užduotims atlikti.

 Stebėjimo ir intervencijos grupės (PSIG) − žandarmerijos kuopų padaliniai, naudojami patruliavimui ir prireikus sustiprinantys brigadas. Šie padaliniai leidžia padidinti patrulių skaičių gatvėse, jie panaudojami tiriant skundus, ieškant nusikaltėlių. Paprastai apskrityje būna viena PSIG;
 Motorizuotieji padaliniai − žandarai motociklininkai, stebintys automobilių kelius. Jie priklauso ne kuopoms, o departamento kelių saugumo eskadronui (EDSR). Į EDSR sudėtį įeina motorizuotosios automobilių kelių brigados, grupės ir greitosios intervencijos brigados;
 Tyrimų brigados ir skyriai (sekcijos) − padaliniai, sudaryti iš karininkų. Vykdo Kriminalinių tyrimų departamento užduotis. Jie padeda brigadoms, tiekia techninę paramą policinėms operacijoms. Atsakingi už vidutinio ir didžiojo nusikalstamumo tyrimus;
 Rezervistai − prireikus naudojami sustiprinti departamentinės žandarmerijos padalinius. Jie organizuoti į departamentinės žandarmerijos rezervo grupes (PRGD).

Departamentinės žandarmerijos struktūra modifikuojama siekiant pagerinti žandarmerijos efektyvumą komunose.

 Nuorodos 

 Smith L.J. (2005) French Gendarmerie National 

Kategorija:Prancūzijos žandarmerija